49°16′ N, 123°08' W
114,67 vk km
5 252/vk km
Vancouver [vænˈkuːvɚ] is 'n hawestad aan die Stille Oseaan, in die weste van die provinsie van British Columbia (Brits-Columbië, Kanada), met sowat 588 000 inwoners (2006). Vancouver is ook die metropool van die Greater Vancouver Regional District (GVRD) met 2,2 miljoen inwoners en die grootste stad in die westelike Kanada. Die stad is vernoem na die Britse kaptein George Vancouver, wat in die jaar 1792 as opmeter in die gebied werksaam was.
Die milde klimaat en aantreklike omgewing maak van Vancouver 'n gewilde woonplek in Wes-Kanada, en veral sedert die tagtigerjare van die 20ste eeu het die stad ongekende ekonomiese groei beleef. 'n Groot aantal nuwe immigrante het hulle in die stad gevestig, waaronder ook tienduisende voormalige burgers van Hongkong.
Vancouver tree as die gasheerstad van die Olimpiese Winterspele 2010 op wat tussen 12 en 28 Februarie gehou word. Sommige van die wedstryde vind in Whistler plaas, 'n dorp wat sowat 125 kilometer noordoos van Vancouver geleë is. Vancouver is die derde Kanadese gasheerstad vir Olimpiese Winterspele ná Montreal in 1976 en Calgary in 1988.
In vergelyking met die Oos-Kanadese metropole is Vancouver 'n taamlik jong stad. Sy bakermat is die stadswyk Gastown, waar Jack Deighton en sy eggenote in die jaar 1866 met 'n whiskeyvat voet aan wal sit en digby 'n saagmeul hul kroeg open. Deighton, 'n egte praatgraag, kry vinnig die bynaam Gassy Jack, en die nedersetting staan voortaan bekend as Gassy's Town (later Gastown).
Vancouver se hawe word 'n belangrike voorpos vir die handel met die Verenigde State, Sjina en Japan. Veral koring en steenkool word van hier na oorsese lande uitgevoer. In hierdie tydperk verdubbel die inwonertal elke vyf jaar, en in 1912 is die stad reeds die tuiste van sowat 120 000 mense. In 1930 word Vancouver die derde grootste stad van Kanada, na Montréal en Toronto.
In die jaar 1898 word Vancouver 'n belangrike hawe vir duisende gouddelwers, wat tydens die stormloop na die nuwe goudvelde van die noorde hier ook hulle toerusting en voedselvoorrade koop.
Met die opening van die Panamakanaal in 1914 kry Vancouver 'n maklike toegang tot die Europese markte.
Ontsluit van "http://af.wikipedia.org/w/index.php?title=Vancouver&oldid=1163170"	Kategorieë: VancouverKusstede	Navigasie-keuseskerm
Die bladsy is laas op 23 April 2013 om 09:52 bygewerk.